
Për mbledhjen e kontributeve të detyrueshme të sigurimeve shoqërore dhe shëndetësore në Republikën e Shqipërisë

Në mbështetje të nenit 100 të Kushtetutës, të neneve 13 dhe 82 pika 1 të ligjit nr.7703, datë 11.5.1993 "Për sigurimet shoqërore në Republikën e Shqipërisë", të neneve 4, 5 e 24 të ligjit nr.9136, datë 11.9.2003 "Për mbledhjen e kontributeve të detyrueshme të sigurimeve shoqërore dhe shëndetësore në Republikën e Shqipërisë" dhe të nenit 28 të ligjit nr.7870, datë 13.10.1994 "Për sigurimet shëndetësore në Republikën e Shqipërisë", me propozimin e Ministrit të Financave dhe të Ministrit të Punës dhe të Çështjeve Sociale, Këshilli i Ministrave

VENDOSi:

1. Fazat e transferimit të mbledhjes së kontributeve në organet tatimore
Pagesa e kontributeve të sigurimit të detyrueshëm shoqëror dhe shëndetësor, nga personat juridikë e fizikë, të kalojë nga llogaritë e Institutit të Sigurimeve Shoqërore në llogaritë e caktuara për arkëtimin e tyre, në emër të Drejtorisë së Përgjithshme të Tatimeve dhe të organeve në varësi të saj, sipas këtyre fazave:
a) Tatimpaguesit me qendër në Tiranë, të regjistruar në degën e tatimpaguesve të mëdhenj, duke filluar nga data 1 nëntor 2003. 
b) Tatimpaguesit e regjistruar në mbështetje të ligjit nr.7928, datë 27.4.1995 "Për tatimin mbi vlerën e shtuar", duke filluar nga data 1 maj 2004.
c) Institucionet buxhetore, duke filluar nga data 1 gusht 2004.
ç) Tatimpaguesit e regjistruar në mbështetje të ligjit nr.8438, datë 28.12.1998 "Për tatimin e thjeshtuar  mbi fitimin", duke filluar nga data 1 prill 2005.
Pagesa e kontributeve sipas fazave të mësipërme përfshin detyrimet për kontributet, të llogaritura në bazë të listëpagesave të muajve pararendës.
2. Transferimi i kontributeve
Për arkëtimin e kontributit të sigurimeve shoqërore dhe shëndetësore dhe të interesave të lidhura me to, organet tatimore hapin pranë bankave të nivelit të dytë llogari të veçanta për sigurimin shoqëror dhe për sigurimin shëndetësor.
Gjendja e këtyre llogarive, në fund të çdo dite pune të kalohet në llogaritë e përcaktuara të organeve të Institutit të Sigurimeve Shoqërore dhe Institutit të Sigurimeve të Kujdesit Shëndetësor. Procedurat teknike për transferimin e shumave të arkëtuara nga një llogari bankare në tjetrën, përcaktohen me marrëveshje ndërmjet Drejtorisë së Përgjithshme të Tatimeve, instituteve përkatëse dhe bankave të nivelit të dytë.
Drejtoria e Përgjithshme e Tatimeve dhe degët e saj, në asnjë rast, nuk mund të prekin gjendjen e llogarive për arkëtimin e kontributeve.
Gjobat e vëna në mbështetje të dispozitave të ligjit nr.9136, datë 11.9.2003 "Për mbledhjen e kontributeve të detyrueshme të sigurimeve shoqërore dhe shëndetësore në Republikën e Shqipërisë" nuk trajtohen si kontribute, dhe si të tilla ato ritransferohen në Buxhetin e Shtetit, përkatësisht, në llogaritë tremujore të organeve tatimore me kërkesën e këtyre të fundit, brenda 30 ditëve nga data e marrjes së kërkesës dhe derdhen në Buxhetin e Shtetit, si çdo gjobë tjetër tatimore. Procedurat e identifikimit të shumave të arkëtuara nga gjobat vendosen me marrëveshje ndërmjet palëve.
3. Shkëmbimi i të dhënave
Organet tatimore dërgojnë në organet e sigurimeve shoqërore, në organet e sigurimeve shëndetësore dhe në Institutin e Statistikave (INSTAT) të dhënat e mëposhtme:
3.1 Në Institutin e Sigurimeve Shoqërore:
a) Listëpagesat origjinale, sipas formatit të përcaktuar në udhëzimin e Ministrit të Financave, në zbatim të ligjit.
b) Të dhënat e përpunuara për kontributet, përfitimet dhe interesat e paguara nga çdo subjekt dhe për çdo kontributpagues në format elektronik. Të dhënat për çdo kontributpagues jepen muajin e parë që pason muajin, në të cilin Instituti i Sigurimeve  Shoqërore ka pajisur kontributpaguesit me numrin e sigurimeve shoqërore.
c) Të dhënat për kontributet, përfitimet dhe interesat në muajin vijues pas muajit në të cilin është paraqitur deklarata.
ç) Të dhënat për çdo kontributpagues individual, çdo tremujor, në muajin vijues pas muajit në të cilin është marrë listëpagesa, duke filluar me tremujorin, në të cilin Instituti i Sigurimeve Shoqërore i ka pajisur kontributpaguesit me numrin e sigurimeve shoqërore.
d) Të dhënat mujore për detyrimet për kontributet e papaguara në afat për çdo subjekt, si dhe për kreditorët, për kontribute të paguara më tepër se detyrimi i llogaritur.
dh) Të dhënat statistikore për numrin e subjekteve të regjistruara dhe numrin e kontribuesve, sipas veprimtarive që ushtrojnë.
3.2. Për Institutin e Sigurimeve të Kujdesit Shëndetësor:
a) Të dhënat e përpunuara për kontributet dhe interesat e paguara nga çdo subjekt dhe për çdo kontributpagues në format elektronik. Këto të dhëna për çdo kontributpagues jepen muajin e parë, që pason muajin në të cilin Instituti i Sigurimeve Shoqërore ka pajisur kontributpaguesit me numrin e sigurimeve shoqërore.
b) Të dhënat për kontributet në muajin vijues pas muajit në të cilin është paraqitur deklarata.
c) Të dhënat për çdo kontributpagues individual, çdo tremujor, në muajin vijues pas muajit në të cilin është marrë listëpagesa, duke filluar me tremujorin në të cilin Instituti i Sigurimeve Shoqërore i ka pajisur kontributpaguesit me numrin e sigurimeve shoqërore.
ç) Të dhënat mujore për detyrimet për kontributet e papaguara në afat për çdo subjekt, si dhe për kreditorët, për kontribute të paguara më tepër se detyrimi i llogaritur.
3.3 Për Institutin e Statistikave (INSTAT):
- Të dhënat statistikore për numrin e subjekteve të regjistruara dhe numrin e kontribuesve, sipas veprimtarisë që ushtrojnë.
- Përmbajtja e të dhënave është e përcaktuar në shtojcën "A", e cila i bashkëlidhet këtij vendimi dhe dërgohet në institucionet përkatëse, çdo tremujor, jo më vonë se fundi i muajit që vijon pas muajit të deklarimit.
- Në rastet kur të dhënat nuk zotërohen për shkak të mosdorëzimit të deklaratave nga tatimpaguesit, organet tatimore do t'ua paraqesin të dhënat instituteve, jo më vonë se fundi i muajit që vijon pas muajit të marrjes së deklaratës dhe pagesës.
4. Paga bruto për efekt të llogaritjes së kontributeve
Paga bruto, për efekt të llogaritjes së kontributeve të sigurimeve shoqërore e shëndetësore, është paga e caktuar sipas legjislacionit në fuqi ose në kontratën e punës, sipas rastit, me kohë ose vëllim pune, dhe shtesat e tjera me karakter të përhershëm, që lindin nga marrëdhëniet e punës.
Në pagën bruto, për efekt të llogaritjes së kontributeve të sigurimeve shoqërore e shëndetësore, nuk përfshihen:
a) përfitimet që punëmarrësi merr, në mënyrë të përhershme, nga fondet e sigurimeve shoqërore;
b) kompensimet nga rritja e çmimeve;
c) dhuratat në të holla, që nuk kanë karakter të përhershëm dhe të përgjithshëm;
ç) të ardhurat nga detyrimi ushqimor, të caktuara me vendim gjykate;
d) vlera e antidoteve, që punëdhënësi jep në natyrë për personat e punësuar sipas legjislacionit në fuqi;
dh) shpërblimet me karakter jo të përhershëm, të lejuara në mbështetje të legjislacionit në fuqi, shpërblimet nga fondi i veçantë  për rastet e fatkeqësive, për sëmundjet e gjata, për dëme në raste fatkeqësish të mëdha natyrore e për veprimtari të shquara;
e) vlera e shpenzimeve për të punësuarit, që kryejnë veprimtari jashtë qendrës së banimit;
ë) honoraret apo shpërblimet e tjera të kësaj natyre, që nuk kanë lidhje me marrëdhëniet e punës
5. Programimi i të ardhurave nga kontributet
Drejtoria e Përgjithshme e Tatimeve, sipas fazave të transferimit të shërbimit, për subjektet ku mbledhja e kontributeve kalon në organet tatimore, është përgjegjëse për realizimin e planit të të ardhurave. Për periudhën tranzitore, plani vjetor i të ardhurave nga kontributet ndahet ndërmjet institucioneve përgjegjëse, me urdhër të përbashkët të Ministrit të Financave dhe të Ministrit të Punës dhe të Çështjeve Sociale.
Hartimi i planit të të ardhurave nga kontributet  e detyrueshme të sigurimit shoqëror dhe shëndetësor realizohet nëpërmjet bashkëpunimit ndërmjet Institutit të Sigurimeve Shoqërore, Institutit të Sigurimeve të Kujdesit Shëndetësor dhe Drejtorisë së Përgjithshme të Tatimeve, sipas metodologjisë, procedurave dhe afateve të përcaktuara në ligjet përkatëse.
6. Mbledhja e detyrimeve të prapambetura
Vjelja e detyrimeve të prapambetura për subjektet aktive, mbledhja e kontributeve të të cilave kalon në organet tatimore, realizohet nga Drejtoria e Përgjithshme e Tatimeve dhe degët e saj. Të dhënat që duhet të japë Instituti i Sigurimeve Shoqërore për organet tatimore, për këtë qëllim, përcaktohen në marrëveshjen ndërmjet të të dyja palëve.
7. Dhënia e numrit të sigurimeve shoqërore
Instituti i Sigurimeve Shoqërore merr masa për dhënien e numrit të identifikimit për çdo kontributpagues.
Ky vendim hyn në fuqi pas botimit në Fletoren Zyrtare.

Kryeministri
Fatos Nano

Shtojca A

Forma dhe përmbajtja e të dhënave që do t'u jepen ISSH, ISKSH dhe INSTAT
1. Kontributet e paguara sipas deklarimit për çdo punëmarrës dhe të vetëpunësuar:
- Numri i sigurimeve shoqërore (NI Kombëtar)*
- Emri i punëmarrësit*
- Paga për qëllimet e kontributeve
- Kontributet e punëdhënësit
- Kontributet e punëmarrësit
- Kontributet shtesë
- Kontributet bruto
- Përfitimet gjithsej të paguara
- Kontributet neto*
- Data e fillimit
- Data e largimit
- Kontributet shëndetësore*
- Periudha tatimore*
-  NIPT-i i punëdhënësit*
- Kodi NACE i punëdhënësit*
- Kategoria e punëmarrësit
(Për tatimpaguesit e vetëpunësuar raportohen vetëm të dhënat e shënuara me *)
2.Përfitimet e paguara për çdo punëmarrës sipas deklarimit:
- Numri i sigurimeve shoqërore
- Kodi i përfitimit
- Shuma
- Ditë
- Periudha tatimore (vvvv/mm)
3. Të dhënat e pagesës  për tatimpaguesit e regjistruar
- NIPT-i
- Shuma e arkëtuar në llogarinë e organit tatimor për kontributet e sigurimeve shoqërore
- Shuma e arkëtuar në llogarinë e organit tatimor për kontributet e sigurimeve shëndetësore.
- Shuma e arkëtuar në llogarinë e organit tatimor për interesat mbi pagesat e vonuara të kontributeve të sigurimeve shoqërore.
- Shuma e arkëtuar në llogarinë e organit tatimor për interesat mbi pagesat e vonuara të kontributeve të sigurimeve shëndetësore
- Periudha tatimore e pagesës.

